RIEŻAMI ANNWALI MILL-KUMMISSJONI tar-Rapporti Annwali tal-Attività tal-Istati Membri dwar Krediti ta' Esportazzjoni fis-sens tar-Regolament (UE) Nru 1233/2011 /* COM/2015/0130 final - 2015/ ( ) */





1. Introduzzjoni Ir-Regolament (UE) Nru 1233/2011 tal-Parlament Ewropew u tal-Kunsill tas-16 ta’ Novembru 2011 dwar l-applikazzjoni ta’ ċerti linji gwida fil-qasam tal-krediti ta’ esportazzjoni uffiċjalment sostnuti u li jħassar id-Deċiżjonijiet tal-Kunsill 2001/76/KE u 2001/77/KE[1] jipprevedi fl-Anness I li l-Istati Membri jpoġġu għad-dispożizzjoni tal-Kummissjoni, Rapport Annwali tal-Attività sabiex ikun hemm iktar trasparenza fil-livell tal-Unjoni. Il-Kummissjoni tipproduċi rieżami annwali għall-Parlament Ewropew ibbażat fuq din l-informazzjoni. Ir-rieżami annwali preżenti jkopri s-sena kalendarja 2013. Fir-rigward tal-kamp ta' applikazzjoni ta' dan l-eżerċizzju, hija tikkonċerna attivitajiet ta' kreditu ta' esportazzjoni fis-sens tar-Regolament (UE) Nru 1233/2011, jiġifieri tranżazzjonijiet "fit-terminu medju u f'dak twil" b'perjodu għall-ħlas lura ta' sentejn jew iktar. Dan ir-rieżami la jkopri tranżazzjonijiet ta' kreditu ta' esportazzjoni fit-terminu l-qasir[2] u lanqas ma jkopri attivitajiet imwettqa minn ċerti Aġenziji ta' Kreditu għall-Esportazzjoni (ECAs) li ma jidħlux fil-qasam tal-krediti ta' esportazzjoni (bħall-assigurazzjoni tal-investimenti). Ta' min jinnota wkoll li fil-każ ta' xi Stati Membri, il-funzjoni ta' Aġenzija ta' Kreditu għall-Esportazzjoni ssir minn kumpanija tal-assigurazzjoni li topera b'mandat pubbliku. F'każijiet bħal dawn, il-ġestjoni tal-programm pubbliku ta' kreditu għall-esportazzjoni huwa strettament separat mill-attivitajiet tas-settur privat (dawn tal-aħħar naturalment mhumiex is-suġġetti tar-rieżami preżenti). Il-Kummissjoni tinnota r-Riżoluzzjoni adottata fit-2 ta' Lulju 2013 mill-Parlament Ewropew dwar l-ewwel eżerċizzju ta' rappurtar skont ir-Regolament (UE) Nru 1233/2011[3]. B’kont meħud tar-rakkomandazzjonijiet li jinsabu f’din ir-Riżoluzzjoni – bħalma huma r-rakkomandazzjoni lill-Grupp ta’ Ħidma tal-Kunsill dwar il-Krediti għall-Esportazzjoni u l-Kummissjoni biex jikkonsultaw mas-Servizz Ewropew għall-Azzjoni Esterna fuq l-iżvilupp ulterjuri tal-metodoloġija tar-rappurtar – il-Kummissjoni tefgħet l-attenzjoni partikolari tal-Istati Membri fuq din ir-Riżoluzzjoni fid-dawl tal-eżerċizzji ta’ rappurtar sussegwenti. 2. Rapporti Annwali tal-Attività li waslu għas-sena kalendarja 2013 Waslu Rapporti Annwali tal-Attività mill-Istati Membri li ġejjin: l-Awstrija, il-Belġju, il-Bulgarija, il-Kroazja, ir-Repubblika Ċeka, id-Danimarka, il-Finlandja, Franza, il-Ġermanja, l-Ungerija, l-Italja, il-Lussemburgu, in-Netherlands, il-Polonja, il-Portugall, ir-Rumanija, is-Slovenja, ir-Repubblika Slovakka, Spanja, l-Iżvezja u r-Renju Unit. Ċipru, l-Estonja, il-Greċja, l-Irlanda, il-Latvja, il-Litwanja u Malta ma kellhomx programmi ta' kreditu għall-esportazzjoni attivi fis-sens tar-Regolament (UE) Nru 1233/2011 matul is-sena rrappurtata. Bħal fl-eżerċizzju ta' rappurtar preċedenti, l-Istati Membri użaw formoli simili għar-rappurtar tagħhom (format ta' "lista ta' kontroll"). Filwaqt li xi Stati Membri għażlu li jorbtu r-Rapport Annwali tal-Attività tagħhom ma' rapporti annwali tal-livell nazzjonali ppubblikati għall-istess perjodu, oħrajn għażlu li jiddeskrivu b'mod estensiv l-attivitajiet tagħhom direttament fil-formola għar-rappurtar. 3. Analiżi tar-Rapporti Annwali tal-Attività: a) Informazzjoni ġenerali u finanzjarja Il-qafas regolatorju applikabbli (ir-Regolament (UE) Nru 1233/2011) jiffoka fuq ir-regoli għal tranżazzjonijiet u programmi ta' kreditu għall-esportazzjoni, imma jħalli kompletament f'idejn l-Istati Membri individwali biex jiddeċiedu jkollhomx programm ta' kreditu għall-esportazzjoni jew le, u f'każ affermattiv kif jorganizzaw l-Aġenzija ta' Kreditu għall-Esportazzjoni ("ECA") tagħhom. F'xi Stati Membri, l-ECA tkun dipartiment jew aġenzija governattiva. F'oħrajn, kumpanija tal-assigurazzjoni twettaq din il-funzjoni skont mandat pubbliku u taħt is-superviżjoni tal-gvern. Hi ħaġa komuni li l-Istati Membri li joffru kategoriji differenti ta' sostenn ta' kreditu għall-esportazzjoni jkollhom iktar minn ECA waħda (eż. aġenzija li tipprovdi sostenn uffiċjali fil-forma ta' garanzija jew "kopertura sempliċi" tat-tip ta' assigurazzjoni u aġenzija oħra biex tipprovdi sostenn tat-tip ta' rata tal-imgħax). Fl-2013, 21 Stat Membru tal-UE kellhom programmi ta’ kreditu għall-esportazzjoni fis-sens tar-Regolament (UE) Nru 1233/2011. Dawn il-programmi huma ġestiti minn total ta’ 29 aġenzija u dipartimenti governattivi differenti. Fir-rigward tat-tipi ta’ sostenn għall-kreditu għall-esportazzjoni offrut minn ECAs Ewropej, l-aktar forma komuni tibqa’ “kopertura sempliċi” (jiġifieri t-tranżazzjoni tal-esportazzjoni kkonċernata hija effettivament iffinanzjata permezz ta' kreditu minn bank kummerċjali, li għalih l-ECA tipprovdi garanzija jew kopertura tat-tip ta' assigurazzjoni). Il-21 Stat Membru kollha li jipprovdu krediti għall-esportazzjoni fis-sens tar-Regolament (UE) Nru 1233/2011 matul il-perjodu ta’ rappurtar joffru dan it-tip ta’ sostenn. 14-il Stat Membru joffru wkoll forom oħrajn ta' sostenn koperti mir-Regolament (UE) Nru 1233/2011 u l-Arranġament tal-OECD dwar il-Krediti għall-Esportazzjoni Appoġġati b'mod Uffiċjali[4], bħal kreditu jew finanzjament dirett (fejn il-finanzjament hu pprovdut mill-ECA, mhux minn bank kummerċjali)[5] , finanzjament mill-ġdid[6] jew skemi ta' sostenn għar-rata ta' interess[7]. Diversi Rapporti tal-Attività Annwali espliċitament isemmu wkoll il-finanzjament ta’ proġetti[8] jew l-għajnuna marbuta[9]. Huwa dejjem diffiċli li jitqabblu l-programmi nazzjonali ta’ kreditu għall-esportazzjoni ma’ xulxin: L-ewwel nett, l-Istati Membri żviluppaw – skont it-tipi ta’ kreditu għall-esportazzjoni ġenerali msemmija fil-paragrafu preċedenti – diversità kbira ta’ prodotti finanzjarji, it-tieni nett l-impatt ta’ programm ta’ kreditu għall-esportazzjoni ovvjament jiddependi wkoll fuq il-karatteristiċi tal-ekonomija nazzjonali u fuq il-kapaċitajiet mis-settur finanzjarju privat. Skont din ir-riżerva, tqabbil ta’ skopertura għar-riskju nominali aggregat fil-31 ta’ Diċembru 2013 jipprovdi mill-anqas idea ġenerali tad-daqs tal-akbar skemi tal-kreditu għall-esportazzjoni tat-tip "kopertura sempliċi": L-akbar skemi Ewropej tal-kreditu għall-esportazzjoni tat-tip "kopertura sempliċi" fl-2013 (f’biljuni ta’ euro) Il-Ġermanja || 87,7 Franza || 61,2 L-Iżvezja || 34,9 L-Italja || 21,6 Ir-Renju Unit[10] || 20,6 Il-Finlandja || 11,0 In-Netherlands || 9,4 Spanja || 8,5 Meta wieħed jikkunsidra li hemm kundizzjonijiet ta' finanzjament speċifiċi prevalenti f’ċerti setturi industrijali – pereżempju ajruplani u l-bini ta' bastimenti – bosta Stati Membri żviluppaw ukoll prodotti tal-kreditu għall-esportazzjoni speċifiċi għas-settur. Kif diġà ssemma hawn fuq, l-Aġenziji ta’ Kreditu għall-Esportazzjoni Ewropej huma attivi f’firxa wiesgħa ta’ oqsma lil hinn mill-ambitu tar-rappurtar skont ir-Regolament (UE) Nru 1233/2011. Dawn tal-aħħar essenzjalment ikopru attivitajiet ta’ kreditu għall-esportazzjoni ta’ terminu ta’ żmien medju u twil (kif definit skont l-Arranġament tal-OECD dwar il-Krediti għall-Esportazzjoni Appoġġati b'mod Uffiċjali). Madankollu, ħafna ECAs Ewropej qed joffru wkoll tali prodotti bħal krediti għall-esportazzjoni fuq terminu qasir u ittra ta’ garanziji ta’ kreditu, garanziji ta’ riskju ta’ manifattura jew prodotti tal-assigurazzjoni għall-investiment. Huwa utli li wieħed iżomm dan f’moħħu meta jivvaluta r-rwol ekonomiku usa’ tal-ECAs. Fit-Taqsimiet II u IV tista' ssib informazzjoni dettaljata dwar il-formola ta' rappurtar użata fir-Rapporti Annwali tal-Attività , kif ukoll fir-rapporti annwali tal-attività li bosta Stati Membri jirreferu espliċitament għalihom. B'konklużjoni ġenerali, ir-Rapporti Annwali tal-Attività jipprovdu informazzjoni finanzjarja rilevanti dwar il-programmi ta' kreditu għall-esportazzjoni fl-2013. Madankollu irid jiġi enfasizzat li skont ir-Regolament (UE) Nru 1233/2011, dan ir-rappurtar irid isir skont il-qafas leġiżlattiv nazzjonali tal-Istat Membru rispettiv. Dan jirriżulta f'xi differenzi fil-preżentazzjoni. Madankollu, il-Kummissjoni ma għandha l-ebda osservazzjonijiet speċifiċi dwar l-aspetti finanzjarji tar-Rapporti Annwali tal-Attività[11]. Ir-Rapporti Annwali tal-Attività tar-Repubblika Ċeka, ir-Repubblika Slovakka u r-Renju Unit isemmu obbligazzjonijiet kontinġenti speċifiċi b'referenza għall-Paragrafu 1/l-aħħar frażi tal-Anness 1 tar-Regolament (UE) Nru 1233/2011.. b) Trattament ta' "riskji ambjentali, li jistgħu jġibu magħhom riskji rilevanti oħrajn" Skont il-Paragrafu 2 tal-Anness I tar-Regolament (UE) Nru 1233/2011 l-Istati Membri fir-Rapporti Annwali tal-Attività tagħhom "għandhom jiddeskrivu kif ir-riskji ambjentali, li jistgħu jwasslu għal riskji rilevanti oħra, qed jittieħed kont tagħhom fl-attivitajiet tal-kreditu għall-esportazzjoni b'sussidju uffiċjali tal-ECAs tagħhom." 19-il Rapport Annwali tal-Attività jirreferu espliċitament għal din id-dispożizzjoni. Filwaqt li l-Paragrafu 2 tal-Anness I isemmi biss ir-riskji ambjentali, diversi Stati Membri[12] jirreferu espliċitament għall-impatti soċjali wkoll. Stati Membri individwali fit-trattament tal-Paragrafu 2 tal-Anness I isemmu wkoll id-drittijiet tal-bniedem[13], l-istandards tax-xogħol fundamentali[14], il-ġlieda kontra t-tixħim[15] jew l-impatt ġenerali fuq l-iżvilupp[16]. Il-proċessi rilevanti tal-evalwazzjoni tar-riskju inkwistjoni ġeneralment jimmiraw għal deċiżjoni ċara dwar jekk proġett partikolari huwiex eliġibbli għal sostenn ta’ krediti għall-esportazzjoni jew le (jiġifieri jekk ir-riskji involuti humiex sproporzjonati, bl-ebda kopertura provduta). F’każ ta’ riskji li huma meqjusa bħala aċċettabbli, is-sostenn ta’ krediti għall-esportazzjoni huwa tipikament marbuta ma’ kundizzjonijiet speċifiċi li normalment ikollhom l-għan tal-eżekuzzjoni tal-miżuri ta’ mitigazzjoni u l-konformità mal-istandards. Referenza espliċita għal kopertura kundizzjonata tista' tinsab fir-rapporti tal-Belġju, id-Danimarka, l-Ungerija, l-Italja, il-Lussemburgu, il-Polonja, il-Portugall, ir-Rumanija, is-Slovenja u Spanja. Ħafna Stati Membri jirreferu għall-proċeduri li jinsabu fir-Rakkomandazzjoni tal-OECD dwar Approċċi Komuni għal Krediti ta' Esportazzjoni Appoġġati Uffiċjalment u Diliġenza Dovuta Soċjali (l-"Approċċi Komuni")[17]. Fir-rigward ta’ Stati Membri li għandhom bosta ECAs, uħud stabbilixxew kumplimentarjetà bejn il-proċessi ta’ evalwazzjoni tal-aġenziji rispettivi tagħhom (pereżempju l-Italja[18] u r-Repubblika Ċeka[19]). c) Informazzjoni oħra fir-Rapporti Annwali tal-Attività Minbarra l-informazzjoni diġà msemmija fit-taqsimiet 3a) u b) hawn fuq, il-21 Rapport Annwali tal-Attività juru li l-Istati Membri b'mod ġenerali għandhom politiki dwar il-krediti għall-esportazzjoni u l-ambjent, prattiki għall-antikorruzzjoni u self sostenibbli li jikkonċernaw pajjiżi bi dħul baxx. It-tliet Rakkomandazzjonijiet rilevanti tal-OECD[20] għandhom rwol ewlieni – iżda – mhux esklussiv. Anke Stati Membri li mhumiex Membri tal-OECD japplikaw dawn l-istrumenti jew fil-prinċipju biħsiebhom japplikawhom[21]. Ħafna Stati Membri fir-rapporti tagħhom jsostnu li pereżempju l-“Approċċi Komuni” japplikaw lil hinn mill-kamp ta’ applikazzjoni definit mill-OECD[22]. Barra minn hekk, f’ħafna każijiet ġew żviluppati strumenti u prattiċi rilevanti relatati mal-oqsma ta’ politika li għandhom l-għan li jmorru lil hinn mill-kontenut tar-Rakkomandazzjonijiet tal-OECD[23]. F'bosta każijiet, l-ECAs ikkonċernati żviluppaw strumenti rilevanti huma stess (eż. politika ta' Responsabbiltà Soċjali Korporattiva jew kodiċi tal-etika)[24]. Bħal fl-eżerċizzju ta’ rappurtar preċedenti, bosta Stati Membri jsemmu l-importanza speċjali tad-drittijiet tal-bniedem. Kważi r-rapporti kollha jkomplu jirriflettu s-sostenn għall-iżvilupp ta’ dimensjoni tad-drittijiet tal-bniedem fl-Approċċi Komuni l-ġodda. Għal diversi Stati Membri, il-konsiderazzjonijiet tad-drittijiet tal-bniedem għandhom status distint fil- valutazzjoni tal-proġetti tagħhom[25] F’xi każijiet, is-suġġett huwa direttament marbut mad-drittijiet tal-ħaddiema/drittijiet tal-impjegati[26]. Hemm għadd ġmielu ta’ Stati Membri li jagħtu wkoll importanza speċifika għal politiki ta' kontra l-korruzzjoni u kontra t-tixħim[27]. Qed tintuża firxa wiesgħa ta’ strumenti (eż. leġiżlazzjoni nazzjonali, prattiki domestiċi tajbin, strumenti internazzjonali). Il-politiki tal-Istati Membri oħrajn marbuta mal-attivitajiet ta' kreditu għall-esportazzjoni jinkludu wkoll it-trasparenza (ftuħ u politika ta' kunfidenzjalità), djalogu mal-partijiet ikkonċernati tas-soċjetà ċivili, kontribut għall-iżvilupp sostenibbli, responsabilità soċjali korporattiva (jew fil-forma ta' politika ta' CSR għall-ECA nnifisha jew bil-promozzjoni ta' sforzi tal-esportaturi f'dan il-qasam), u l-promozzjoni tar-rispett għal-Linji Gwida tal-OECD għall-intrapriżi multinazzjonali. Matul il-perjodu ta’ rappurtar, il-Ġermanja ddeċidiet li tieqaf tagħti l-krediti għall-esportazzjoni għall-provvisti u s-servizzi maħsuba għall-faċilitajiet nukleari (dawk ġodda kif ukoll eżistenti). F’ċerti każijiet eċċezzjonali biss (eż. provvisti u servizzi li jtejtbu s-sigurtà ta’ faċilitajiet eżistenti, id-dekommissjunar ta’ faċilitajiet nukleari, provvisti u servizzi għal riċerka u faċilitajiet mediċi) il-kopertura ta’ kreditu għall-esportazzjoni se tibqa' disponibbli fil-ġejjieni. d) Konformità tal-ECAs mal-objettivi u l-obbligi tal-Unjoni: Skont il-Paragrafu 3 tal-Anness I “il-Kummissjoni għandha tipproduċi rieżami annwali għall-Parlament Ewropew ibbażat fuq din l-informazzjoni, inkluża evalwazzjoni rigward il-konformità tal-ECAs mal-objettivi u l-obbligi tal-Unjoni.” It-Trattat dwar l-Unjoni Ewropea (TUE) jelenka l-objettivi ġenerali tal-Unjoni fl-Artikolu 3 u l-prinċipji u l-objettivi tal-Azzjoni Esterna tal-Unjoni fl-Artikolu 21 tiegħu. Fir-rigward tal-politika kummerċjali komuni tal-UE, issir referenza għall-prinċipji u l-objettivi tal-azzjoni esterna tal-Unjoni fl-Artikolu 206 u fl-ewwel paragrafu tal-Artikolu 207 tat-Trattat dwar il-Funzjonament tal-Unjoni Ewropea, li jaqra: Artikolu 206: Permezz tal-istabbiliment ta' unjoni doganali skont l-Artikoli 28 sa 32, l-Unjoni għandha tikkontribwixxi, fl-interess komuni, għall-iżvilupp armonjuż tal-kummerċ dinji, għall-abolizzjoni progressiva ta' restrizzjonijiet fuq il-kummerċ internazzjonali u fuq l-investiment barrani dirett, kif ukoll għat-tnaqqis tal-ostakoli doganali u ta' xort' oħra. Artikolu 207: Il-politika kummerċjali komuni għandha tkun ibbażata fuq prinċipji uniformi, partikolarment fir-rigward ta' bidliet fir-rati tariffarji, il-konklużjoni ta' ftehim tariffarji u dawk kummerċjali rigward il-kummerċ ta' merkanzija u ta' servizzi, u l-aspetti kummerċjali tal-proprjetà intellettwali, l-investiment barrani dirett, il-kisba tal-uniformità fil-miżuri ta' liberalizzazzjoni, il-politika dwar l-esportazzjoni kif ukoll il-miżuri għall-protezzjoni tal-kummerċ bħal dawk li għandhom jittieħdu fil-każ ta' dumping jew sussidji. Il-politika kummerċjali komuni għandha titwettaq fil-kuntest tal-prinċipji u l-objettivi tal-azzjoni esterna tal-Unjoni. Il-Kummissjoni Ewropea tieħu nota li l-Istati Membri b’attivitajiet ta’ kreditu għall-esportazzjoni fis-sens tar-Regolament Nru 1233/2011 tal-UE, stabbilixxew politiki li jakkumpanjaw il-ġestjoni tal-programmi ta’ kreditu għall-esportazzjoni li huma konformi mal-objettivi tal-UE. Ir-Rakkomandazzjonijiet ta' Politika speċifiċi għall-kreditu żviluppati fl-OECD - l-unika organizzazzjoni internazzjonali li żviluppat regoli speċjalizzati għal dan il-qasam ta' politika - huma f'użu komuni, iżda l-attivitajiet rilevanti mill-Istati Membri jmorru lil hinn minn dan il-livell. Apparti l-każ speċifiku tal-ħruġ tal-Ġermanja milli tipprovdi l-krediti għall-esportazzjoni għas-settur nukleari, b’mod ġenerali ma kienx hemm bidliet radikali fil-politiki li jakkumpanjaw programmi ta’ kreditu għall-esportazzjoni tal-Istati Membri mill-aħħar eżerċizzju ta’ rappurtar, osservazzjoni li mhijiex maħsuba biex li timplika li ma jkun sar l-ebda progress. Filwaqt li tikkunsidra rakkomandazzjoni li tinsab fir-Riżoluzzjoni msemmija hawn fuq tal-Parlament Ewropew ta’ Lulju 2013 dwar gwida għal eżerċizzji ta’ rappurtar futuri, il-Kummissjoni fir-Rieżami Annwali preċedenti kienet diġà ħarġet rakkomandazzjoni biex tintuża aktar il-ħidma tal-istituzzjonijiet ta’ monitoraġġ internazzjonali (inlużi n-NU) bħala gwida għall-iżvilupp ulterjuri tal-politika . Ir-rapporti tal-Istati Membri, fuq livell differenti, diġà jużaw tali strumenti internazzjonali bħala referenzi u l-Kummissjoni tħeġġeġ ħidma ulterjuri f’din id-direzzjoni. Aktar djalogu mas-Servizz Ewropew għall-Azzjoni Esterna fir-rigward tal-politiki dwar id-drittijiet tal-bniedem ikun kruċjali wkoll. Il-Parlament Ewropew talab lill-Kummissjoni għal dikjarazzjoni dwar jekk l-Istati Membri humiex konformi mal-objettivi u l-obbligi tal-Unjoni; il-Kummissjoni Ewropea tikkunsidra li l-Istati Membri li pprovdew informazzjoni rilevanti dwar il-kwistjoni kkonformaw b’mod ġenerali mal-Artikoli 3 u 21 tat-TUE. Naturalment, l-istituzzjonijiet Ewropej jistgħu jixtiequ li jistabbilixxu b’mod konġunt miri aktar ambizzjużi tal-politika. Il-Kummissjoni tinsab lesta biex tiffaċilita u tippromwovi djalogu interistituzzjonali rilevanti f’dan ir-rigward. Fir-rigward tal-konformità mal-obbligi internazzjonali u l-obbligi skont il-liġi tal-kompetizzjoni tal-UE, ma kien hemm l-ebda tilwim fil-livell tad-WTO li jinvolvi programmi Ewropej ta’ kreditu għall-esportazzjoni matul il-perjodu ta’ rappurtar. Fl-2013 il-Kummissjoni ma rċeviet l-ebda lment li jikkonċerna ksur potenzjali tal-liġi tal-UE li jinvolvi aġenziji ta' kreditu għall-esportazzjoni. [1] ĠU L 326, 8.12.2011, p. 45. [2] Għal tranżazzjonijiet bħal dawn tapplika l-Komunikazzjoni mill-Kummissjoni skont l-Artikolu 93(1) tat-Trattat KE li tapplika l-Artikoli 92 u 93 tat-Trattat għall-assigurazzjoni tal-kreditu għall-esportazzjoni fit-terminu l-qasir. [3] Ir-riżoluzzjoni tal-Parlament Ewropew tat-2 ta' Lulju 2013 dwar l-ewwel rapport annwali mill-Kummissjoni lill-Parlament Ewropew dwar l-attivitajiet tal-Aġenziji ta' Kreditu għall-Esportazzjoni tal-Istati Membri (2012/2320 (INI) [4] L-Arranġament tal-OECD dwar il-Krediti għall-EsportazzjoniAppoġġati b'mod Uffiċjali jifforma anness għar-Regolament, [5] il-Bulgarija, ir-Repubblika Ċeka, id-Danimarka, il-Finlandja, l-Ungerija, il-Polonja, is-Slovakkja, Spanja u r-Renju Unit. [6] Is-Slovakkja u l-Iżvezja [7] Il-Finlandja, Franza, il-Ġermanja, l-Italja, il-Polonja, is-Slovakkja, u Spanja [8] Id-Danimarka, il-Ġermanja, in-Netherlands u s-Slovenja. [9] L-Awstrija, id-Danimarka, l-Ungerija, il-Polonja u Spanja [10] Ikkalkolati mill-31 ta’ Marzu 2014 [11] Skont l-Anness I, paragrafu I, il-proċess ta' rappurtar preżenti huwa mingħajr preġudizzju għall-prerogattivi tal-istituzzjonijiet tal-Istati Membri li jeżerċitaw is-sorveljanza tal-programmi ta' kreditu għall-esportazzjoni nazzjonali. [12] eż. il-Belġju, ir-Repubblika Ċeka, id-Danimarka, Franza, il-Ġermanja, in-Netherlands, ir-Repubblika Slovakka, is-Slovenja, u l-Iżvezja [13] Il-Finlandja, il-Ġermanja u l-Iżvezja, [14] Il-Finlandja u n-Netherlands [15] in-Netherlands [16] Il-Belġju, il-Finlandja u l-Ġermanja. [17] Il-Belġju, il-Ġermanja, l-Italja, in-Netherlands, il-Lussemburgu, il-Polonja, il-Portugall, ir-Repubblika Slovakka, is-Slovenja, Spanja u r-Renju Unit. [18] Fil-każ tal-Italja, it-tranżazzjonijiet tal-esportazzjoni jiġu ħafna drabi koperti mis-SACE (garanzija ta’ kreditu għall-esportazzjoni), iżda jistgħu wkoll jirċievu sostenn għar-rata tal-imgħax minn SIMEST. F’każijiet bħal dawn, SIMEST tivverifika li t-tranżazzjoni sottostanti tissodisfa r-rekwiżiti fir-Rakkomandazzjoni tal-OECD dwar id-Diliġenza Dovuta Ambjentali Soċjali u jekk tintalab analiżi iktar profonda, il-valutazzjoni rilevanti mis-SACE jkollha tgħaddi b’mod sodisfaċenti. [19] Taħt is-sistema ta' kreditu għall-esportazzjoni Ċeka, huwa normali li t-tranżazzjonijiet miċ-Czech Export Bank (“CEB”), ikunu assikurati wkoll mill-Korporazzjoni għall-Garanzija u l-Assigurazzjoni tal-Esportazzjonijiet (“EGAP”). Il-valutazzjoni tar-riskju ambjentali u soċjali ta’ proġett normalment issir mill-EGAP. Fil-każijiet eċċezzjonali fejn l-EGAP mhix qed tassigura tranżazzjoni ta’ CEB, dan tal-aħħar jassumi r-responsabbiltà għat-teħid tar-riskji soċjali u ambjentali kollha tal-proġetti sostnuti. [20] 1. Ir-Rakkomandazzjoni tal-OECD dwar Approċċi Komuni għal Krediti għall-Esportazzjoni Appoġġati Uffiċjalment u d-Diliġenza Dovuta Soċjali (l-hekk imsejħa "Approċċi Komuni") 2. Ir-Rakkomandazzjoni tal-OECD dwar il-Korruzzjoni u l-Krediti għall-Esportazzjoni Uffiċjalment Appoġġati. 3. Il-Prinċipji u Linji Gwida għall-Promozzjoni ta’ Prattiki ta’ Self Sostenibbli fid-dispożizzjoni tal-Krediti għall-Esportazzjoni Uffiċjali għal Pajjiżi bi Dħul Baxx [21] Madankollu, huwa ovvju li l-Linji Gwida u l-Prinċipji tal-OECD dwar Self Sostenibbli ma jistgħux jiġu applikati minn fornituri ta’ kreditu għall-esportazzjoni li mhumiex qed jagħmlu l-ebda self lil pajjiżi bi dħul baxx (kif inhu l-każ fir-Rumanija). [22] Id-Danimarka, Franza, l-Italja u n-Netherlands. [23] L-Awstrija, il-Belġju, il-Bulgarija, id-Danimarka, il-Finlandja, Franza, il-Ġermanja. In-Netherlands u l-Iżvezja. [24] Id-Danimarka, l-Italja, il-Lussemburgu, in-Netherlands, is-Slovenja u l-Iżvezja. [25] Il-Ġermanja u l-Iżvezja. [26] Id-Danimarka, in-Netherlands u l-Iżvezja. [27] Il-Bulgarija, il-Kroazja, il-Ġermanja, l-Ungerija, l-Italja, il-Lussemburgu, in-Netherlands, l-Iżvezja u r-Renju Unit. Ir-rapporti mill-Ġermanja u l-Iżvezja jiżviluppaw b’mod partikolari dwar dan is-suġġett.